વસંતઋતુ એ પ્રેમની અભિવ્યક્તિ કરવાની ઋતુ છે. આપણી ગુજરાતી ભાષામાં મધ્યકાલીન યુગમાં લખાયેલી અજ્ઞાત કવિની કૃતિ વસંત વિલાસ – ફાગુ કાવ્ય જેમાં કવિએ વસંતઋતુનું સુંદર વર્ણન કર્યુ છે. આ કૃતિમાં કવિએ વસંતઋતુને પ્રેમની ઋતુ તરીકે વર્ણવી છે. પાનખર આપણને ભલે વૃધ્ધત્વનો અનુભવ કરાવે પણ તેની સાથે જોડાયેલો યૌવનથી ભરપૂર યુવાવસ્થાનો અહેસાસ કરાવતી વસંત છે. પાનનું ખરવું એ નવી કૂંપળોને અંકુરિત થવા માટેનો પ્રવેશદ્વાર છે. પાનખર એ વસંતના આગમનનો પ્રવેશદ્વાર છે. પાનખર અને વસંત પરસ્પર સંકળાયેલા છે. આ માનવજીવનને બહુ મોટી શીખ આપે છે. આપણા સમાજજીવનમાં ઘણીવાર આપણે જોઇએ છીએ કે, અમુક લોકો પોતાની જગ્યા કે સત્તા છોડવા માટે કયારેય તૈયાર હોતા જ નથી પણ પાનખરની વિદાય આવા જડ લોકોને સુંદર શીખ આપે છે કે આપણે જયાં સુધી આપણી જગા છોડીશું નહી અને નવા લોકોને આવકારીશું નહી તો આ સમાજજીવનમાં જડતા આવી જશે. સમાજજીવનમાં પણ નવીનતા અને સંશોધનની પ્રતિપળ જરૂરીયાત છે. વસંતનું આગમન એ શીખવે છે કે, આપણે આપણી પુરાની માન્યતાઓ અને જગ્યાઓને સમય આવ્યે છોડવી જ રહી. જેથી નવા આગંતુકોને તક મળે અને એમના નવીન વિચારોનો સમાજજીવનને લાભ થાય. આ નવી રીતિથી સમાજજીવનમાં નવીન વિચારોથી પ્રાણ પુરાય, નવપલ્લવિત બને. આમ, ઋતુઓ આપણને ઘણું શીખવે છે.